นักท่องเที่ยวต่างมาสัมผัสอากาศหนาวเย็นบนภูสูง จังหวัดหนองคาย กันอย่างคึกคัก  เสริมเศรษฐกิจ
บรรยากาศการท่องเที่ยวจังหวัดหนองคาย คึกคัก นักท่องเที่ยวหนีฝุ่น PM 2.5 ในเมืองใหญ่ มารับอากาศสดชื่นและชมวิว 360 องศา บนภูหนอง ตำบลบ้านม่วง อำเภอสังคม ท่ามกลางอุณหภูมิบนยอดภู 15 องศาเซลเซียส          บรรยากาศการท่องเที่ยวในวันหยุดเสาร์-อาทิตย์ ที่จังหวัดหนองคาย คึกคัก โดยเฉพาะที่อำเภอสังคม จังหวัดหนองคาย มีนักท่องเที่ยวหนีความแออัดและฝุ่นละออง PM 2.5 ในเมืองใหญ่ มารับอากาศสดชื่นและชมวิวมุมสูงไทย-ลาว 360 องศา บนภูหนอง ตำบลบ้านม่วง อำเภอสังคม กันอย่างคึกคัก ท่ามกลางอุณหภูมิบนยอดภู 15 องศาเซลเซียส          วันนี้บนภูหนองมีลมเบา ๆ พัดเอาหมอกบาง ๆ ไหลผ่านตัวนักท่องเที่ยว สร้างความสดชื่นและเป็นที่ประทับใจของนักท่องเที่ยว เป็นอย่างยิ่ง นักท่องเที่ยวได้เก็บความประทับใจ โดยได้ขึ้นถ่ายภาพที่ระลึกบนสะพานไม้ และตามจุดถ่ายรูปต่าง ๆ ที่ทางชุมชนได้สร้างไว้ ซึ่งจุดเด่นของภูหนอง คือ ตลอดสองข้างทางที่นั่งรถขึ้นไปบนภูหนอง จะมีป่าไม้ที่ยังคงความสมบูรณ์สวยงาม แม้วันที่ไม่มีแต่ทะเลหมอกเหนือลำน้ำโขงสองฝั่งไทย-ลาว ที่สวยงาม แต่ยังเป็นจุดที่สามารถชมวิวทิวทัศน์ได้ 360 องศา ชมได้ทั้งพระอาทิตย์ขึ้นและพระอาทิตย์ตก นอกจากนี้ นักท่องเที่ยวยังได้ชมวิวทิวทัศน์ริมฝั่งแม่น้ำโขง ชมพันโขดแสนไคร้และเกาะแก่งกลางแม่น้ำโขง อีกด้วย#จังหวัดหนองคาย #สัมผัสอากาศหนาวเย็นบนภูสูง #สำนักข่าว กรมประชาสัมพันธ์ #NNT #ILOVETHAILAND